'Roekelose' Vavi hou nie mond | Rapport
'Roekelose' Vavi hou nie mond
Lizel Steenkamp in Bloemfontein
Cosatu het ’n bloedneus gekry op die ANC se konferensie in Mangaung en die verhouding tussen Zwelinzima ­Vavi, die vakverbond se uitgesproke hoofsekretaris, en die ANC is versuur. Cosatu het ’n dag ná die ANC-konferensie gesê hy gaan sy stryd teen arbeidsmakelaars, e-tol en die Wetsontwerp op die Beskerming van Staatsinligting in 2013 verskerp.Cosatu se wenslys is grootliks geïgnoreer toe ANC-afgevaardigdes Trevor Manuel, beplanningsminister, se nasionale ontwikkelingsplan (NOP), ’n sakevriendelike beleidsraamwerk, aan­vaar het. Arbeidsmakelaars gaan nie verbied word nie en maatskappye gaan wel aangespoor word om jeugdiges in diens te neem, waarteen Cosatu vasskop.Pres. Jacob Zuma het die onderwysvakbond Sadtu in sy openingsrede gewaarsku hy wil skoolinspekteurs terugbring om te verseker onderwysers doen waarvoor hulle betaal word.Voorts gaan die ANC-regering in die volgende vyf jaar ook nie afwyk van die huidige makro-ekonomiese beleid nie wat Cosatu meen hopeloos te konserwatief is om werkloosheid, ongelykheid en armoede te verlig.Vavi het gister aan Rapport gesê Cosatu sal die ANC se beleidsbesluite binne die volgende paar weke ontleed om te bepaal wat dit inhou. “Ons sal daarna besluit wat ons gaan doen.”Die ANC en die SAKP se dr. Blade Nzimande het onder Vavi ingeklim omdat hy die ANC in die media kritiseer. Gwede Mantashe, herkose sekretaris-generaal van die ANC, het die eerste klappe uitgedeel toe hy in sy organisatoriese verslag aangevoer het Cosatu se kritiek op die regerende party is roekeloos. Vavi het op Twitter gesê hy gaan nie sy mond hou nie. Vier Cosatu-leiers is tot die ANC se nasionale uitvoerende komitee verkies, waaronder S’dumo Dlamini, Cosatu se president en ’n Zuma-bondgenoot. Vavi het sy benoeming geweier.